Marco Rossi szövetségi kapitány a DAC középpályásával bővítette a férfi A-válogatott Horvátország és Azerbajdzsán ellen készülő keretét.

A hétfői kerethirdetést követően a szakmai stáb ismét áttekintette a kialakult helyzetet, a kisebb sérüléseket és a két sárga lappal rendelkező játékosok számát is, ezt követően pedig úgy döntött, hogy Vida Mátéra is számít a válogatott vasárnap kezdődő összetartásán. A Horvátország elleni mérkőzésen Baráth Botond és Nagy Ádám nem léphet pályára eltiltás miatt, de Dzsudzsák Balázs, Szoboszlai Dominik, Korhut Mihály és Pátkai Máté is 2-2 sárga lapot gyűjtött össze az eddigi Eb-selejtezők során, így amennyiben Horvátország ellen is lapot kapnak, akkor Azerbajdzsán ellen nem számíthat rájuk Marco Rossi.

– Vida Máté meghívását már a hétfőn kihirdetett 26 fős keret kihirdetése előtt is fontolóra vettük, így nem teljesen váratlan, hogy most meghívót kap – kezdte Marco Rossi az mlsz.hu-nak. – A fociban fontos a kockázatvállalás is, ezúttal azonban úgy érzem jobbnak, ha biztonsági játékos leszek, hiszen lehet, hogy huszonhat játékos is elegendő lenne a keretbe, azonban ha a középpályán hirtelen kevesen maradnának az Azerbajdzsán elleni meccsre, akkor az utolsó pillanatban óriási kapkodásban kellene behívnunk valakit a kiesők helyére. Ezt elkerülendő jobbnak láttam, ha inkább Máté is velünk tart és már az első edzéstől kezdve velünk készül, hogy minél inkább elsajátítsa a játékunkat, taktikánkat.

A DAC középpálya, aki idén csapata minden bajnoki mérkőzésén kezdő volt, régóta várt már erre a lehetőségre.



– Nagyon örülök, hogy ismét a válogatott keret tagja lehetek – mondta Vida Máté. – Részben ezért is igazoltam annak idején ide, a DAC-hoz, hogy legyen esélyem újra válogatottnak lenni. Mióta megérkeztem ide, azóta ezért küzdöttem minden nap, úgyhogy mást nem is nagyon tudok mondani ebben a pillanatban, mint hogy borzasztó boldog vagyok.

A keret tagjai vasárnap este találkoznak Telkiben.

A válogatott kerete:

Kapusok:

Dibusz Dénes (Ferencvárosi TC)

Gulácsi Péter (RB Leipzig)

Kovácsik Ádám (Mol Fehérvár FC)

Védők:

Baráth Botond (Sporting Kansas KC)

Bese Barnabás (Le Havre)

Kádár Tamás (Dinamo Kijev)

Korhut Mihály (Árisz Szaloniki)

Lang Ádám (Omonia Nicosia)

Lovrencsics Gergő (Ferencvárosi TC)

Tamás Krisztián (Zalaegerszegi TE)

Willi Orbán (RB Leipzig)

Középpályások:

Holman Dávid (Slovan Bratislava)

Kleinheisler László (NK Osijek)

Kovács István (Mol Fehérvár FC)

Nagy Ádám (Bristol City FC)

Pátkai Máté (Mol Fehérvár FC)

Sigér Dávid (Ferencvárosi TC)

Szoboszlai Dominik (RB Salzburg)

Vida Máté (DAC)

Támadók:

Dzsudzsák Balázs (al-Ittihad)

Feczesin Róbert (Újpest FC)

Holender Filip (FC Lugano)

Nagy Dominik (Legia Varsó)

Németh Krisztián (Sporting Kansas)

Sallai Roland (SC Freiburg)

Szalai Ádám (Mainz)

Varga Roland (Ferencvárosi TC)